Să păstrăm Dunărea albastră!

Tema propusă pentru 2024 pentru sărbătorirea Zilei Dunării este *„Keep the Danube Blue/Să păstrăm Dunărea albastră!”,* la fel ca și anul trecut.

Ideea este aceea de apromova și de a continua cooperarea între statele care împart această resursă comună pentru reducerea poluării și protecția ecosistemului acvatic al acestui fluviu.

Nu cred că mai are nevoie cineva de o prezentare a importanței Dunării și a modului în care fluviul impactează toate localitățile riverane și nu numai, ci chiar viața întregii Europe.

Dunărea este un fluviu măreț, care traversează patru capitale europene, atinge granițele a 10 state, într-o călătorie de 2860 de kilometri, care, la final, ne dăruiește Delta Dunării și apoi se varsă în Marea Neagră.

În drumul său, Dunărea „revarsă” frumusețe, naște viață! În același drum, Dunărea, însă, se confruntă cu tot felul de probleme, „adună” deșeuri, printre altele. De aceea, cu toții avem datoria să păstrăm cât mai curată această apă, să o păstrăm albastră.

Una dintre marile încercări al apelor, în general, este contaminarea cu plastic, contaminarea cu diverse substanțe chimice, unele dintre ele provenind din agricultură.

Prin acțiunile noastre, la nivel național, la nivelul Ministerului Mediului, Apelor și Pădurilor, prin proiectele pe care le punem în aplicare, prin reglementarea unor domenii, eu sunt convins că suntem deja pe calea cea bună în ceea ce privește însănătoșirea naturii, în cazul nostru a Dunării.

Spuneam despre pericolul microplasticelor. Avem mai bine de jumătate de an de când se implementează și în România, cu mare succes, îmi permit să spun, Sistemul Garanţie-Returnare. Au fost colectate, deja, sute de milioane de ambalaje. Asta va însemna ape curate. Va însemna o Dunăre mai puţin poluată, o Deltă a Dunării mai puţin poluată şi, bineînţeles, mai puțin poluată va fi și Marea Neagră.

 Poate reușim să schimbăm, puțin câte puțin, previziunile catastrofice, conform cărora există riscul ca în 2050 sau în 2060, cantitatea de plastic din oceanele lumii să fie mai mare decât cantitatea de peşte din aceleaşi oceane.

Sigur, Dunărea are mulți și importanți afluenți, care au și ei afluenți. Pentru ca Dunărea să fie alimentată cu apă, cu apă curată, este nevoie ca acești afluenți, la rândul lor, să aibă un parcurs sănătos.

Este nevoie de un management potrivit al apei, de la izvorul din munte, până la apele uzate.

România are păduri sănătoase, suprafețe mari, are păduri virgine, deci ecosisteme sănătoase. Pădurea este garantul unui mediu sănătos.

Prin investițiile pe care le-am făcut sau urmează să le facem cu bani din proveniți din Planul Național de Redresare și Reziliență (PNRR), vom avea rezultate excelente și în domeniul pădurilor, și în domeniul apei, și în celelalte domenii care influențează sănătatea mediului.

A păstra Dunărea albastră nu înseamnă doar sărbătoarea de la 29 iunie. Înseamnă un efort zilnic, al tuturor, o conștientizare a importanței comportamentului nostru pentru a avea un mediu înconjurător care să ne garanteze calitatea vieții noastre.

În ultima vreme, a devenit din ce în ce mai clar că nu poți doar să „te servești” din ceea ce oferă natura. Trebuie să oferi și tu ceva în schimb! Natura înseamnă resurse, este adevărat, dar a venit momentul să ocrotim aceste resurse, să refolosim ceea ce putem refolosi, pentru a ne bucura mult timp de aici încolo, noi și cei ce vin după noi, de toate aceste resurse. Nu mai putem fi doar martori ai frumuseții și generozității naturii, trebuie să o susținem!

Condițiile naturale s-au schimbat pe pământ, efectele schimbărilor climatice sunt din ce în ce mai evidente - furtuni, secetă, ploi torențiale etc. sunt din ce în ce mai prezente în perioade și în spații în care, până mai ieri, nu erau.

Nici nu putem spune „este un semnal de alarmă!”. Deja trăim aceste neplăceri.

Așadar, trebuie să ne concentrăm toate eforturile pentru a păstra Dunărea albastră, pentru a păstra toate apele curate, pentru a avea un mediu sănătos!

Sigur, multe lucruri nu se pot realiza doar făcându-ne datoria pe plan local. Este nevoie de cooperare internațională. România este interesată în consolidarea şi intensificarea cooperării între țările dunărene, prin care să se promoveze acţiuni coordonate de protecție a calității apelor şi de management al riscurilor naturale şi antropice la nivelul întregului bazin al Dunării, considerând că aceasta va fi calea asigurării condiţiilor unei dezvoltări durabile a întregii regiuni. De aceea, există strategii şi activităţi care au drept scop utilizarea durabilă a apelor şi protecţia mediului acvatic din bazinul Fluviului Dunărea. Iar România este mereu activă!

Fluviul Dunărea trebuie să rămână și pentru generațiile viitoare o sursă majoră de apă, dar și habitatul unei biodiversități unice în Europa.

Închei prin a spune din toată inima: „La mulți ani, Dunăre albastră!”.

**Mircea FECHET**

**Ministrul mediului, apelor și pădurilor**